**“ΑΝΑΠΤΥΞΗ & ΣΥΜΠΕΡΙΦΟΡΑ ΠΑΙΔΙΟΥ & ΕΦΗΒΟΥ-ΕΦΗΒΙΑΤΡΙΚΗ”**

**ΕΚΠΑΙΔΕΥΤΙΚΟΙ ΣΤΟΧΟΙ ΜΑΘΗΜΑΤΟΣ**

**Για την “Ανάπτυξη και Συμπεριφορά του Παιδιού και του Εφήβου”**

1. Η κατανόηση των **σύνθετων ψυχονευροβιολογικών μηχανισμών** της ανθρώπινης ανάπτυξης, με έμφαση στην ανάπτυξη του εγκεφάλου και του Κεντρικού Νευρικού Συστήματος, από τη σύλληψη ως την ενηλικίωση, παρέχοντας γνώσεις και σύγχρονα επιστημονικά δεδομένα από το χώρο των νευροεπιστημών, της γενετικής, της νευροενδοκρινολογίας, των κοινωνικών επιστημών και άλλων.
2. Η κατανόηση των βιο-ψυχοκοινωνικών παραγόντων (όπως η έκθεση στο αντίξοο περιβάλλον και στο πρώιμο στρες) που σχετίζονται ή αυξάνουν τον κίνδυνο για νόσο στην παιδική ηλικία και την ενήλικη ζωή.
3. Η εκπαίδευση των φοιτητών στην έννοια της **αναπτυξιακής προοπτικής για την υγεία,** δηλαδή της αναγνώρισης παραγόντων κινδύνου για νόσο και πρώιμων εκδηλώσεων και στην έγκαιρη παρέμβαση ειδικότερα στις ευαίσθητες περιόδους της ανθρώπινης ανάπτυξης.
4. Η εξοικείωση των φοιτητών με τις **βασικές γνώσεις και έννοιες της ανάπτυξης του παιδιού και του εφήβου**, όπως οι αναπτυξιακοί τομείς (δηλαδή η επικοινωνία, η κινητικότητα, η κοινωνική-συναισθηματική ανάπτυξη και η γνωστική ανάπτυξη/προσαρμογή), τα στάδια και τα ορόσημα της τυπικής ανάπτυξης, και η ανάπτυξη της συμπεριφοράς, ως την ενηλικίωση.
5. Η εκπαίδευση των φοιτητών στις **μεθόδους “μέτρησης” των λειτουργικών δεξιοτήτων,** όπως οι αναπτυξιακές δοκιμασίες, τα τεστ νοημοσύνης, τα ερωτηματολόγια και οι κλινικές συνεντευξεις με τους γονείς. Η εκπαίδευση των φοιτητών στα ανιχνευτικά εργαλεία για αναπτυξιακά και συμπεριφορικά προβλήματα στην κοινότητα.
6. Η βασική εκπαίδευση των φοιτητών στις **“Νευροαναπτυξιακές Διαταραχές”** οι οποίες είναι: οι γλωσσικές και επικοινωνιακές διαταραχές, η νοητική αναπηρία, η διαταραχή στο φάσμα του αυτισμού, η διαταραχή ελλειμματικής προσοχής-υπερκινητικότητας και οι ειδικές μαθησιακές δυσκολίες.
7. Η εξοικείωση των φοιτητών με τις **διεπιστημονικές ομάδες** σε επίπεδο αξιολόγησης και παρέμβασης, για τις ηλικιακές ομάδες **0-18 ετών.** Τα επιστημονικά πεδία που συγκλίνουν είναι κυρίως η Παιδιατρική, η Ψυχιατρική, η Νευρολογία, η Ψυχολογία, τα Παιδαγωγικά και άλλα.
8. Η εκπαίδευση των φοιτητών στην έννοια και στις μεθόδους της **πρώιμης παρέμβασης** καθώς και στα δίκτυα **υπηρεσιών υγείας και παιδείας** στην κοινότητα
9. Η εκπαίδευση των φοιτητών στις **δεξιότητες επικοινωνίας** με γονείς, μικρά παιδιά, εφήβους και οικογένειες και στις αρχές συμβουλευτικής
10. Η αύξηση της ανοχής και **ευαισθησίας** των φοιτητών στο “διαφορετικό” και στα **άτομα με ειδικές ανάγκες υγείας και παιδείας.**

**Για την Εφηβική Ιατρική ή “Εφηβιατρική”**

1. Η εξοικείωση των φοιτητών με τις «Φιλικές προς τους Εφήβους και Νέους» Υπηρεσίες Υγείας σύμφωνα με τις διεθνείς προδιαγραφές που έχει θέσει ο Παγκόσμιος Οργανισμός Υγείας. Η ευαισθητοποίησή τους σχετικά με την ιδιαιτερότητα της φροντίδας υγείας των εφήβων και τη σημασία της πρόληψης και προαγωγής της εφηβικής υγείας.
2. Η εκπαίδευση των φοιτητών σχετικά με τη φυσιολογική αύξηση του εφήβου, τη φυσιολογία της ενήβωσης και τις διαταραχές αυτών.
3. Η εκπαίδευση των φοιτητών σχετικά με Θέματα Εφηβικής Διατροφής, όπως οι διατροφικές ανάγκες στην εφηβεία, οι διατροφικές διαταραχές, οι διαταραχές πρόσληψης τροφής και η αντιμετώπιση λιποβαρών εφήβων και εφήβων με παχυσαρκία και μεταβολικό σύνδρομο.
4. Η εκπαίδευση των φοιτητών σχετικά με Θέματα Αθλητιατρικής, όπως η φυσιολογία της άσκησης, ο προ-αθλητικός έλεγχος, η αθλητική καρδιολογία και η αθλητική συμμετοχή σε χρόνια νοσήματα.
5. Η εκπαίδευση των φοιτητών σχετικά με Θέματα Σεξουαλικής Υγείας, όπως η εφηβική σεξουαλικότητα και οι παρεκκλίσεις αυτής, η αντισύλληψη, οι λοιμώξεις των γεννητικών οργάνων και η σεξουαλική κακοποίηση.
6. Η εκπαίδευση των φοιτητών σχετικά με Θέματα Εφηβικής Γυναικολογίας, όπως οι διαταραχές μαστού, οι διαταραχές γεννητικών οργάνων των κοριτσιών, οι διαταραχές εμμήνου ρύσεως και το σύνδρομο των πολυκυστικών ωοθηκών.
7. Η εκπαίδευση των φοιτητών σχετικά με Θέματα Εφηβικής Ανδρολογίας, όπως η γυναικομαστία και οι διαταραχές γεννητικών οργάνων των αγοριών.
8. Η εκπαίδευση των φοιτητών σχετικά με Θέματα Εφηβικής Ψυχικής Υγείας, όπως το στρες, η εφηβική κατάθλιψη, οι αγχώδεις διαταραχές και η δόμηση ψυχικής ανθεκτικότητας των εφήβων.
9. Η εκπαίδευση των φοιτητών σχετικά με Θέματα Συμπεριφοράς, όπως οι συμπεριφορές υψηλού κινδύνου στην εφηβεία (κάπνισμα, χρήση αλκοόλ, χρήση ναρκωτικών ουσιών).
10. Η ευαισθητοποίηση των φοιτητών σχετικά με την Εφηβική Εκπαίδευση, τις μαθησιακές δυσκολίες στην εφηβεία κ.λ.π..